Is-saħta tal-midinbin Tixtieqx kotra ta' wlied ma jiswew għal xejn, tifraħx bi tfal bla biża' ta' Alla. Jekk joktru, tifraħx bihom, jekk mhux fuqhom il-biża' ta' Alla. Tkunx żgur mill-ħajja tagħhom, u toqgħodx fuq il-kotra tagħhom, għax wieħed aqwa minn elf; aħjar tmut bla tfal milli jkollok ulied bla biża' ta' Alla. Għax bniedem għaqli jimla belt bin-nies, imma b'ġens ta' midinbin issir ħerba. Għajnejja raw ħafna minn dawn il-ħwejjeġ, u widnejja semgħu aqwa minn hekk. Fil-laqgħa tal-midinbin jaqbad in-nar, u fost ġens li ma jobdix tixgħel il-qilla. Xejn ma swielhom quddiem Alla l-ġganti tal-qedem li, għax b'saħħithom, qamu għalih. Ma ħelishiex lin-nies ta' fejn mar joqgħod Lot , u stkerrahhom għax kienu mimlijin bihom infushom. Ma kellux ħniena minn ġens mitluq għall-qerda , minn dawk li nqerdu fi dnubiethom, bħalma lanqas mis-sitt mitt elf ruħ li kienu miexja, minn dawk li ngħaqdu flimkien fl-ebusija ta' qalbhom. U jekk hemm wieħed rasu iebsa, hi ħaġa tal-għaġeb jekk jeħlisha bla kastig; għax ħniena u għadab huma għand il-Mulej; għandu s-setgħa li jaħfer u li jsawwab qilltu. Daqs kemm hi kbira ħnientu, daqshekk ieħor hu kbir twiddibu; jagħmel ħaqq mill-bniedem skont għemilu. Il-midneb ma jaħrabx b'dak li jkun ħataf, u sabar it-twajjeb ma jisfax fix-xejn. Hu jagħmel il-wisa' għal kull xorta ta' ħniena, u kulħadd jitħallas skont għemilu. Il-Mulej webbes ras il-Fargħun biex ma jagħrfux, biex hekk isir magħruf dak li għamel mis-sema 'l isfel. Ħnientu tidher lill-ħolqien kollu, u fired bil-qjies id-dawl u d-dlam. Il-ħlas ċert Tgħidx: "Ninħeba mill-Mulej; mill-għoli min se jarani? F'kotra nies ma jagħrfunix, għax jien min jien fil-firxa bla qjies tal-ħolqien? Ara, is-smewwiet u l-ogħla smewwiet, l-abbiss u l-art, jitriegħdu fiż-żjara tiegħu. L-għoljiet ukoll u sisien l-art jitheżżu bit-tregħid meta jħares lejhom. Imma l-bniedem mhux moħħu f'dawn il-ħwejjeġ, u triqatu min joqgħod jaħseb fuqhom? U bħal riefnu li l-bniedem ma jarahx, il-kotra tal-għemejjel tiegħu huma mistura. "Għax l-għemejjel tal-ġustizzja tiegħu, min se jxandarhom? U min se joqgħod jistenniehom? Għax il-patt għadu 'l bogħod." Hekk jifhimha minn moħħu ma jagħtihx, u ta' iblah jaħsibha min hu bla sens u barra minn triqtu. Post il-bniedem fil-ħolqien Ismagħni, ibni, ħa titgħallem, u jkollok kliemi għal qalbek. It-tagħlim tiegħi nagħtih bil-qjies, u dak li naf inxandru bir-reqqa. Xogħlijiet il-Mulej kienu mill-bidu għax hu ħalaqhom, u mindu għamilhom qassmilhom sehemhom. Qiegħed f'ordni li jibqa' għal dejjem kulma għamel, u qatagħha fejn għandhom jaħkmu għan-nisel ta' warajhom; la jeħodhom il-ġuħ u lanqas jegħjew, u ma jiqfux minn xogħolhom. Ma jrossux fuq xulxin biex wieħed jaqla' 'l-ieħor, u kelmtu qatt ma jiksruha. Wara dan il-Mulej ħares fuq l-art, u mlieha b'ġidu. Kesa wiċċ l-art b'kull xorta ta' ħlejjaq ħajjin, u dawn jerġgħu lura lejha.